PTTEP ระงับผลิตก๊าซแหล่งบงกชชั่วคราวหลังพายุ “ปาบึก” เข้าอ่าวไทย คาดกระทบยอดขายไม่ถึง 1%
PTTEP ระงับการผลิตก๊าซแหล่งบงกชชั่วคราว หลังพายุ "ปาบึก" เข้าอ่าวไทย คาดกระทบยอดขายไม่ถึง 1%
3 ม.ค. 2562

นายพงศธร ทวีสิน ประธานเจ้าหน้าที่บริหาร และกรรมการผู้จัดการใหญ่ บริษัท ปตท.สำรวจและผลิตปิโตรเลียม จำกัด (มหาชน) หรือ PTTEP (ปตท.สผ.) เปิดเผยว่า จากรายงานพยากรณ์อากาศนอกชายฝั่งเกี่ยวกับสถานการณ์พายุโซนร้อน “ปาบึก” (PABUK) ซึ่งเคลื่อนตัวเข้าสู่บริเวณอ่าวไทยในขณะนี้ ปตท.สผ. ได้ติดตามสถานการณ์อย่างใกล้ชิดตลอด 24 ชั่วโมง เพื่อความปลอดภัยของการปฏิบัติงานในพื้นที่ปฏิบัติงานนอกชายฝั่ง
ทั้งนี้เนื่องจากตำแหน่งที่ตั้งของแท่นผลิตก๊าซธรรมชาติโครงการบงกช อยู่ในเส้นทางการเคลื่อนตัวของพายุโซนร้อนดังกล่าว ซึ่งส่งผลกระทบต่อความปลอดภัยของพนักงานและกระบวนการผลิตบนแท่นโดยตรง ปตท.สผ. จึงมีความจำเป็นที่จะต้องระงับการผลิตก๊าซฯ จากโครงการบงกชไว้ชั่วคราว และดำเนินการส่งพนักงานที่เหลือทั้งหมดกลับขึ้นฝั่งที่จังหวัดสงขลา
อย่างไรก็ตาม แท่นผลิตก๊าซธรรมชาติอาทิตย์ยังคงดำเนินการผลิตก๊าซฯ ภายใต้มาตรการด้านความปลอดภัย เพื่อลดผลกระทบต่อการใช้ก๊าซฯ ของประเทศ
อนึ่ง โครงการบงกชตั้งอยู่ทางตอนใต้ของอ่าวไทย โดย ปตท.สผ. ถือสัดส่วนร้อยละ 66.6667 ซึ่งจากสถานการณ์ปัจจุบัน คาดว่าการหยุดผลิตชั่วคราวดังกล่าวจะใช้เวลาประมาณ 4 – 7 วัน และส่งผลให้ปริมาณการขายเฉลี่ยในช่วงดังกล่าว ลดลงประมาณ 96,700 บาร์เรลเทียบเท่าน้ามันดิบต่อวัน ซึ่งคิดเป็นสัดส่วนน้อยกว่าร้อยละ 1 ของปริมาณการขายเฉลี่ยต่อวันในปี 2562